Taalgebruik: kibbel, knabbel of knibbel? | Maroela Media
Taalgebruikers struikel soms met die verskil tussen "kibbel", "knabbel" en "knibbel": 'n Mens kibbel oor kleinighede en jy kibbel of knibbel oor pryse as jy 'n laer prys probeer beding. Knibbel sowel as knabbel verwys na "peusel" of "versigtig byt".
1 oor kleinighede twis; hare kloof: Die man en vrou kibbel heeldag. • oor nietighede kibbel.
2 afding op 'n prys; minder aanbied as wat die verkoper vra: Marnus het die manier om altyd oor 'n prys te k(n)ibbel. • Dit help nie om te kibbel nie; hy slaan nooit iets af nie. • Waarom kibbel? Die prys is tog billik.
Uit die HAT Taalgids: Oor knibbel en knabbel
Knibbel het 'n wyer betekenisveld as knabbel, maar in die beteke­nis van "met die (veral voor)tande stukkie vir stukkie afbyt" is hulle dieselfde en albei ewe aanvaarbaar. In sommige kringe word gemeen dat knibbel nie dié betekenis het nie, maar volgens die WNT kom dit reeds in die 16de eeu in Nederlands voor, en die WAT bevestig die ooreenkoms in Afrikaans. 'n Muis of 'n rot kan dus gerus maar aan 'n stukkie kos knibbel of knabbel en 'n haas kan maar aan 'n wortel knibbel of knabbel of die vis kan maar aan die aas knibbel of knabbel. Trouens, in hedendaagse Afrikaans is knabbel waarskynlik minder gebruiklik as knibbel in hierdie betekenis.